## La Generalitat presenta el Pla Viu davant d’alcaldes, regidors i tècnics de vivenda del Baix Vinalopó, Baix Segura i Vinalopó Mitjà

*** El secretari autonòmic d’Habitatge exposa les principals línies d’este pla que la Generalitat està impulsant a través de la col·laboració publicoprivada
* Actualment, 118 municipis de la Comunitat ja s’han adherit a este pla que preveu la construcció de 10.000 vivendes**

La Generalitat, a través de la Vicepresidència Segona i Conselleria de Serveis Socials, Igualtat i Habitatge, ha presentat a Elx davant d’alcaldes, regidors i tècnics de vivenda de les comarques del Baix Vinalopó  Baix Segura i Vinalopó Mitjà el Pla Viu, la fi del qual és impulsar la promoció de 10.000 vivendes de protecció pública a la Comunitat en esta legislatura mitjançant col·laboració publicoprivada.

El secretari autonòmic d’Habitatge, Sebastián Fernández, ha sigut l’encarregat d’explicar este pla impulsat per la Generalitat per a fer front al problema de la vivenda. En la presentació, que ha tingut lloc en el Centre de Congressos Ciutat d’Elx, ha estat acompanyat pel director general de l’Entitat Valenciana d’Habitatge i Sòl (EVha), Ernesto Fernández, l’alcalde d’Elx, Pablo Ruz, i el secretari general de la Federació Valenciana de Municipis i Províncies (FVMP), Miguel Bailach.

Amb esta trobada, la Generalitat i l’FVMP continuen amb una sèrie de jornades informatives per a donar a conéixer el Pla Viu al llarg de la Comunitat.

L’objectiu és acostar als responsables municipals un dels projectes més rellevants de la Generalitat en matèria de vivenda.

En l’actualitat, 118 municipis ja s’han adherit a este pla. Concretament, en estes comarques alacantines s’han sumat a esta iniciativa, entre altres, els ajuntaments d’Elx, Santa Pola, Petrer, Aspe i Monforte del Cid.

Sebastián Fernández ha destacat la importància que té la col·laboració entre les diferents administracions per al desenvolupament del Pla Viu. En eixe sentit ha recordat el conveni que l’abril passat el president de la Generalitat  Carlos Mazón, i la presidenta de l’FVMP, Rocío Cortés, van firmar per a la mobilització del sòl públic de les administracions locals amb l’objectiu de promoure vivendes de protecció pública.

El secretari autonòmic ha ressaltat “la necessitat d’oferir solucions efectives al gran problema de la vivenda i el Pla Viu és una proposta real que facilitarà l’accés a la vivenda a milers de famílies, a més de crear ocupació i impulsar l’economia”.

En eixe sentit, ha mostrat la seua satisfacció davant de la resposta de molts ajuntaments a este gran projecte i ha convidat a sumar-se a aquells que encara no ho han fet.

**Concurs dret de superfície**

En l’eix de col·laboració publicoprivada, el Pla Viu preveu el concurs de drets de superfície o concessió administrativa destinat a desenvolupar pel sector privat promocions per a lloguer assequible per un període determinat.

Sebastián Fernández ha recordat algunes de les iniciatives posades en marxa com la licitació del concurs de dret de superfície per a la promoció, construcció i gestió de 720 vivendes de protecció pública en 13 parcel·les distribuïdes en huit municipis. Este dimecres finalitza el termini de presentació d’ofertes i s’iniciarà el procés d’adjudicació.

Un altre dels mecanismes de col·laboració publicoprivada que està impulsant el Pla Viu són els concursos de permutes de sòl/immobles que permeten la promoció de vivenda protegida sobre sòl públic i l’entrega a l’administració de vivendes per a incorporar al parc públic de vivenda.

Fecha: 01/07/2024